-Նիւ Եորքը հսկայական քաղաք է, եւ շատ դժուար է ամբողջական պատկերի մասին խօսիլ: Կրնամ ըսել, որ մեզի յայտնի որոշ շրջանակ կայ, որոնք մշտապէս կը մասնակցին եւ կ’աջակցին մեր գործունէութեան: Սակայն անով չենք բաւարարուիր. այժմ որոշակի ծրագիրներ կը մշակենք երիտասարդներուն աւելի համախմբելու եւ հայրենասիրութեամբ տոգորելու ուղղութեամբ: Հպարտութեամբ կրնամ փաստել, որ զաւակներս սիրով ընդգրկուած են երգչախումբի կազմին մէջ: Վստահ եմ` ամէն հայու արեան մէջ երաժշտութեան եւ, առհասարակ, մշակոյթի նկատմամբ մեծ հետաքրքրութիւն կայ: Մեզի կը մնայ միայն ամէն միջոց գործադրել` մեր հայրենակիցներուն քաջալերելու եւ ծանօթացնելու հայկական մշակութային արժէքներուն: